《使院忆山中道侣兼怀李约》
唐代·崔备

松竹去名岳，衡茅思旧居。山君水上印，天女月中书。

旧秩芸香在，空奁药气馀。褐衣宽易揽，白发少难梳。

病柳伤摧折，残花惜扫除。忆巢同倦鸟，避网甚跳鱼。

阮巷惭交绝，商嵓愧迹疏。与君非宦侣，何日共樵渔。

作者简介：崔备（747－816），字顺之。许州（今河南许昌）人。唐德宗建中二年（781）辛酉科崔元翰榜进士第三人。曾任工部尚书。唐宪宗元和六年（811）任礼部员外郎，终工部郎中。唐朝建中进士第，为西川节度使判官，终工部郎中。诗六首。